
**

CYFAMOD CYMUNEDOL Y LLUOEDD ARFOG

RHWNG

CYNGOR BWRDEISTREF SIROL CASTELL-NEDD PORT TALBOT

A

CHYMUNED SIFIL CASTELL-NEDD PORT TALBOT

AC

AELODAU BWRDD GWASANAETHAU LLEOL CASTELL-NEDD PORT TALBOT (LLOFNODWYR I'W CADARNHAU)

A

CHYMUNED Y LLUOEDD ARFOG YM MWRDEISTREF SIROL CASTELL-NEDD PORT TALBOT

Rydym ni, sydd wedi llofnodi isod, yn cytuno i weithio ac i weithredu gyda'n gilydd i anrhydeddu Cyfamod Cymunedol y Lluoedd Arfog.

## Llofnodwyr

Dyddiad: Dydd Llun 24 Mehefin 2013

Llofnodwyd ar ran

Cyngor Bwrdeistref Sirol Castell-nedd Port Talbot:

Enw: Y Cyng A.H. Thomas

Swydd a Ddelir: Arweinydd a Hyrwyddwr y Lluoedd Arfog CBSCNPT

Llofnod:

Llofnodwyd gan:

Enw: D Byron Lewis Ysw, CStJ FCA

Swydd a Ddelir: Arglwydd Raglaw Ei Mawrhydi Dros Orllewin Morgannwg

Llofnod:

Llofnodwyd ar ran y Lluoedd Arfog a'r Fyddin:

Enw: Lt Col NR Blenkinsop RLC

Swydd a Ddelir: Swyddog Arweiniol a Phrif Swyddog y Lluoedd Arfog, Catrawd Trafnidiaeth Gymreig RLC(V)

Llofnod:

Llofnodwyd ar ran y Llynges Frenhinol:

Enw: Capten BJ Thorne RD DL RNR

Swydd a Ddelir: Cynrychiolydd Rhanbarthol y Llynges Frenhinol

Llofnod:

## Llofnodwyr

Dyddiad: Dydd Llun 24 Mehefin 2013

Llofnodwyd ar ran yr Awyrlu Brenhinol:

Enw: Sgwadron-bennaeth (wedi ymddeol) A Fox RAF

Swydd a Ddelir: Swyddog Cysylltiadau Cymunedol Cymru'r Awyrlu Brenhinol

Llofnod:

Llofnodwyd ar ran Cymuned y Lluoedd Arfog:

Enw: Noel Duston

Swydd a Ddelir: Cadeirydd Dosbarth Rhanbarth De-orllewin Cymru'r Lleng Brydeinig Frenhinol

Llofnod:

Llofnodwyd ar ran Cymuned y Lluoedd Arfog:

Enw: David Singletary

Swydd a Ddelir: Cadeirydd, SSAFA

Llofnod:

Llofnodwyr

Dyddiad: Dydd Llun 24 Mehefin 2013

Llofnodwyd ar ran Cyngor Gwasanaethau Gwirfoddol (CGG) CNPT:

Enw: Gaynor Richards MBE

Swydd a Ddelir: Cyfarwyddwr, Cyngor Gwasanaethau Gwirfoddol CNPT

Llofnod:

Llofnodwyd ar ran yr Adran Gwaith a Phensiynau (Canolfan Byd Gwaith):

Enw: Steve Lewis

Swydd a Ddelir: Rheolwr Cyflogaeth a Phartneriaethau CNPT

Llofnod:

Llofnodwyd ar ran Ymddiriedolaeth Prawf Cymru:

Enw: Dawn Blower

Swydd a Ddelir: Prif Weithredwr Cynorthwyol

Llofnod:

Llofnodwyd ar ran Gwasanaeth Tân ac Achub Canolbarth a Gorllewin Cymru:

Enw: Chris Margetts

Swydd a Ddelir: Rheolwr Grŵp

Llofnod:

Llofnodwyd ar ran Cyfoeth Naturiol Cymru

Enw: Mary Youell

Swydd a Ddelir: Rheolwr Gweithrediadau

Llofnod:

Llofnodwyd ar ran Bwrdd Iechyd Prifysgol Abertawe Bro Morgannwg

Enw: Karl Murray

Swydd a Ddelir: Cyfarwyddwr Ardal

Llofnod:

ADRAN 1: CYFRANOGWYR

1.1 Gwneir Cyfamod y Lluoedd Arfog hwn rhwng aelodau presennol a chyn-aelodau'r Lluoedd Arfog a'u teuluoedd sy'n gweithio ac yn byw ym Mwrdeistref Sirol Castell-nedd Port Talbot (y cyfeirir ati o hyn allan fel Castell-nedd Port Talbot), pobl Castell-nedd Talbot a sefydliadau cynrychioladol lleol.

ADRAN 2 EGWYDDORION CYFAMOD CYMUNEDOL Y LLUOEDD ARFOG

2.1 Datganiad Gwirfoddol o gydgefnogaeth rhwng cymuned sifil a Chymuned y Lluoedd Arfog leol yw Cyfamod Cymunedol. Ei fwriad yw ategu Cyfamod y Lluoedd Arfog sy'n amlinellu'r rhwymedigaeth foesol rhwng y Genedl, y Llywodraeth a'r Lluoedd Arfog yn lleol.

2.2 Diben y Cyfamod Cymunedol hwn yw annog cefnogaeth i Gymuned y Lluoedd Arfog sy'n gweithio ac yn byw yng Nghastell-nedd Port Talbot a chydnabod a chofio'r aberth a wnaed gan aelodau Cymuned y Lluoedd Arfog, yn enwedig y rhai a roddodd i'r eithaf. Mae hyn yn cynnwys aelodau presennol a chyn-aelodau'r gwasanaethau, boed yn aelodau rheolaidd neu'n aelodau wrth gefn, eu teuluoedd a'u gwragedd/gwŷr gweddw yng Nghastell-nedd Port Talbot.

2.3 Mae'r Cyfamod Cymunedol yn gyfle i bobl Castell-nedd Port Talbot a'r sefydliadau sydd wedi ei lofnodi ddefnyddio eu gwybodaeth, eu profiad a'u harbenigedd i ddylanwadu ar y cymorth a'r cyngor a roddir i aelodau o Gymuned y Lluoedd Arfog. Mae hefyd yn cynnig cyfle i adeiladu ar waith da sy'n cael ei wneud eisoes.

2.4 O ran Cymuned y Lluoedd Arfog, mae'r Cyfamod Cymunedol yn hybu integreiddio rhwng bywyd yn y gwasanaethau a bywyd sifil ac mae'n annog aelodau cymuned y Lluoedd Arfog i helpu eu cymuned leol.

ADRAN 3 AMCANION A BWRIADAU CYFFREDINOL

3.1 Mae'r Cyfamod Cymunedol yn ategu egwyddorion Cyfamod y Lluoedd Arfog sy'n diffinio'r egwyddorion parhaus cyffredinol a ddylai lywodraethu'r berthynas rhwng y Genedl, y Llywodraeth a Chymuned y Lluoedd Arfog. Felly, mae'n ddatganiad o'r dyheadau rydym yn eu rhannu ac ni fydd ganddo effaith gyfreithiol o greu rhwymedigaethau cyfreithiol rhwng y partneriaid.

3.2 Ei nod yw annog holl aelodau cymuned i gynnig cefnogaeth i Gymuned y Lluoedd Arfog leol a'i gwneud yn haws i aelodau'r gwasanaethau, eu teuluoedd a chyn-aelodau i fanteisio ar yr help a'r gefnogaeth sydd ar gael gan y Weinyddiaeth Amddiffyn, gan ddarparwyr statudol a chan y sectorau elusennol a gwirfoddol.

3.3. Bwriedir i'r cynllun fod yn drefniant dwyffordd ac anogir Cymuned y Lluoedd Arfog i wneud cymaint ag y gallant i gefnogi eu cymuned a hyrwyddo gweithgareddau sy'n integreiddio cymuned y Lluoedd Arfog i fywyd sifil.

ADRAN 4 Mesurau

Byddwn yn gweithio gyda'n gilydd i:

* Gydnabod a pharchu gwasanaeth milwrol;
* Anrhydeddu ymrwymiad ac aberth Cymuned y Lluoedd Arfog;
* Darparu mynediad hwylus i wybodaeth am wasanaethau lleol sy'n gallu darparu cymorth a chefnogaeth i Gymuned y Lluoedd Arfog;
* Nodi meysydd lle gall aelodau Cymuned y Lluoedd Arfog fod dan anfantais a mynd i'r afael â hwy.

I gefnogi'r uchod byddwn yn:

* Datblygu cyfeiriadur ar-lein o'r gefnogaeth sydd ar gael yn lleol i gynorthwyo aelodau Cymuned y Lluoedd Arfog i gael yr help a'r gefnogaeth y mae eu hangen arnynt. Bydd ein staff ni yn defnyddio'r cyfeiriadur hefyd at ddiben cyfeirio.
* Darparu hyfforddiant ymwybyddiaeth i staff rheng flaen allweddol er mwyn hyrwyddo'r Cyfamod Cymunedol.
* Hyrwyddo gweithgareddau'r Lluoedd Arfog lleol i annog cymunedau i gymryd rhan mewn digwyddiadau sy'n coffáu ac yn cydnabod cyfraniadau ein Lluoedd Arfog.
* Gwella'r wybodaeth sydd gennym am anghenion ein Cymuned Lluoedd Arfog drwy gofnodi nifer y ceisiadau am wasanaethau a dderbynnir a'r math o geisiadau.
* Nodi rhwystrau y mae ein Cymuned Lluoedd Arfog yn eu hwynebu ac archwilio ffyrdd posib o'u goresgyn.
* Archwilio cyfleoedd i ddatblygu a chyflwyno prosiectau priodol i Gynllun Grantiau'r Cyfamod Cymunedol.
* Gwahodd sefydliadau lleol eraill i gefnogi'r Cyfamod Cymunedol fel rhan o'n hymrwymiad i waith partneriaeth a chydweithredol ar draws y fwrdeistref sirol.

Llywodraethu

Byddwn yn sefydlu Fforwm Cyfamod y Lluoedd Arfog, dan arweiniad Cyngor y Fwrdeistref Sirol, a fydd yn cwrdd o leiaf pedair gwaith y flwyddyn i:

* Ystyried unrhyw gynigion a allai elwa o'r Cynllun Grantiau Cymunedol.
* Monitro a diwygio'r Cyfamod Cymunedol.
* Datblygu dealltwriaeth gyffredin o'r materion allweddol sy'n effeithio ar Gymuned y Lluoedd Arfog.

Manylion Cyswllt

Cyfeiriad E-bost Tîm Cyfamod yr MOD: [covenant-mailbox@mod.uk](mailto:covenant-mailbox@mod.uk)

Cyfamod Cymunedol Lluoedd Arfog Castell-nedd Port Talbot:

Ffôn:

E-bost:

Gwefan:

*CYFAMOD Y LLUOEDD ARFOG*

*Cyfamod Parhaus Rhwng*

*Pobl y Deyrnas Unedig*

*Llywodraeth Ei Mawrhydi*

* *a –*

*Phawb sy'n gwasanaethu neu sydd wedi gwasanaethu yn Lluoedd Arfog*

*y Goron*

*A'u Teuluoedd*

*Dyletswydd gyntaf Llywodraeth yw amddiffyn y deyrnas. Mae ein Lluoedd*

*Arfog yn cyflawni'r cyfrifoldeb hwnnw ar ran y Llywodraeth, gan aberthu rhai elfennau o ryddid sifil, wynebu perygl ac, ambell waith, ddioddef anaf difrifol neu farwolaeth yn sgîl eu dyletswyddau. Mae gan deuluoedd rôl hollbwysig hefyd o ran cynnal effeithiolrwydd gweithredol ein Lluoedd Arfog. Yn gyfnewid am hynny mae gan y genedl gyfan rwymedigaeth foesol i aelodau’r Llynges, y Fyddin, a’r Awyrlu Brenhinol, yn ogystal â’u teuluoedd. Maent yn haeddu ein parch a’n cefnogaeth, ynghyd â thriniaeth deg.*

*Ni ddylai’r sawl sy’n gwasanaethu yn y Lluoedd Arfog, boed yn rheolaidd neu wrth gefn, y sawl sydd wedi gwasanaethu yn y gorffennol, na’u teuluoedd fod o dan anfantais o'u cymharu â dinasyddion eraill o ran derbyn gwasanaethau cyhoeddus a masnachol. Mae ystyriaeth arbennig yn briodol mewn rhai achosion, yn enwedig yn achos y rhai sydd wedi rhoi i’r eithaf ac sydd wedi’u hanafu neu wedi cael profedigaeth.*

*Mae’r rhwymedigaeth hon yn cynnwys cymdeithas gyfan: mae’n cynnwys cyrff gwirfoddol ac elusennol, sefydliadau preifat, ac ymddygiad unigolion wrth gefnogi’r Lluoedd Arfog. Mae cydnabod y rhai sydd wedi cyflawni dyletswydd filwrol yn uno’r wlad ac yn dangos gwerth eu cyfraniad. Ni ellir dangos hyn mewn modd cliriach na thrwy gynnal y Cyfamod hwn.*

Y WEINYDDIAETH AMDDIFFYN

CYNLLUN GRANTIAU'R CYFAMOD CYMUNEDOL

SUT MAE'N GWEITHIO A'R MEINI PRAWF I DDERBYN ARIAN

RHAGARWEINIAD

1. Mae'r arweiniad hwn yn rhoi gwybodaeth am y Cyfamod Cymunedol a sut i sicrhau arian er mwyn cefnogi prosiectau trwy Grant y Cyfamod Cymunedol. Bydd y broses, y meini prawf a'r dogfennau cysylltiedig yn destun adolygiad parhaus a chânt eu haddasu yn ôl yr angen. Mae'r fersiwn ddiweddaraf ar gael ar wefan y Weinyddiaeth Amddiffyn [(MOD) www.mod.uk/covenant](http://www.mod.uk/covenant)

Y CYFAMOD CYMUNEDOL

1. Mae Cyfamod Cymunedol yn ddatganiad gwirfoddol o gefnogaeth y naill at y llall rhwng cymuned sifil a chymuned y Lluoedd Arfog sy'n byw yn eu plith, a ddiffinnir fel personél sy'n gwasanaethu, cyn-aelodau o'r lluoedd arfog a'u teuluoedd. Rhestrir nodau'r Cyfamod Cymunedol yn llawn yn y ddogfen hon. Llofnodir y Cyfamod Cymunedol gan y Lluoedd Arfog lleol ac awdurdodau lleol/unedol, ond hefyd gall gael ei lofnodi gan elusennau, grwpiau gwirfoddoli a grwpiau eraill yn y gymuned leol sy'n awyddus i gefnogi egwyddorion y Cyfamod Cymunedol. Bwriedir iddo gyd-fynd yn lleol â Chyfamod y Lluoedd Arfog, sy'n amlinellu'r rhwymedigaeth foesol rhwng y Genedl, y Llywodraeth a'r Lluoedd Arfog. Nod cynllun y Cyfamod Cymunedol yw adeiladu ar y gefnogaeth leol hon, nid ei disodli. Gweler www.mod.uk/covenant sy'n rhoi arweiniad ar sut i sefydlu Cyfamod Cymunedol yn eich ardal chi.

CYNLLUN GRANTIAU'R CYFAMOD CYMUNEDOL

1. Mae Cynllun Grantiau'r Cyfamod Cymunedol yn darparu cymorth ariannol ar gyfer prosiectau lleol sy'n atgyfnerthu'r cyswllt neu'r gyd-ddealltwriaeth rhwng aelodau cymuned y Lluoedd Arfog a'r gymuned ehangach lle maent yn byw. Gall unrhyw ran o'r gymuned gyflwyno cais am arian; gallai hyn gynnwys grwpiau gwirfoddol, elusennau a chyrff cyhoeddus megis ysgolion. Caiff ceisiadau eu hystyried gyntaf oll gan Bartneriaeth y Cyfamod Cymunedol (1) yn lleol. Bydd cynigion y mae'r bartneriaeth yn fodlon eu cymeradwyo yn cael eu cyflwyno i'r MOD i'w hystyried gan Banel Grantiau'r Cyfamod Cymunedol.

Dylid defnyddio'r strwythurau a'r cadwyni cyfathrebu sydd eisoes yn bodoli gan y bwriedir i'r cynllun fod mor ‘ysgafn’ â phosib o ran biwrocratiaeth.

SUT MAE'N GWEITHIO

1. Mae ffurflenni cais wedi'u cwblhau yn cael eu hystyried gan banel dan arweiniad swyddogion yr MOD sydd hefyd yn cynnwys aelodau allanol (e.e. cynrychiolydd o lywodraeth leol ac un o Ffederasiwn y Teuluoedd) gan gydnabod, ar yr un pryd, bod angen gwneud penderfyniadau terfynol gan swyddogion sy'n gyfrifol i'r Swyddog Cyfrifo yn yr MOD. Mae'r panel yn cwrdd yn chwarterol ym mis Mawrth, mis Mehefin, mis Medi a mis Rhagfyr. Caiff terfynau amser ar gyfer paneli cynigion eu cyhoeddi ar-lein yn www.mod.uk/covenant. Bydd y panel yn ystyried pob cynnig yn unol â'r meini prawf isod. Mae'r MOD yn cadw'r hawl i wrthod cymeradwyo arian ar gyfer prosiect a bydd yn rhoi esboniad am y penderfyniad os na chaiff prosiect ei gefnogi.
2. Pan gytunir ar gyllid, caiff arian ar gyfer y prosiect ei ryddhau gan yr MOD i'r awdurdod lleol perthnasol a fydd yn rheoli'r cyllid. Os bydd symiau'n fawr neu os bydd y prosiect yn ddibynnol ar fodloni cerrig milltir penodol, gallwn gytuno â chi i ryddhau cyllid fesul cam er mwyn sicrhau bod y prosiect ar y llwybr cywir i gyflawni ei nod.
3. Bydd Partneriaeth y Cyfamod Cymunedol yn gyfrifol am sicrhau:

bod y grant yn cael ei ddefnyddio at y diben a nodwyd yn yr achos busnes; bod cyllid yn cael ei reoli'n gall a'i fod yn rhoi gwerth am arian; bod cofnod llawn o wariant yn cael ei gadw at ddibenion cyfrifo; a'i bod yn fodlon bod gan reolwr y prosiect y sgiliau angenrheidiol i reoli'r prosiect. Yn y pen draw, yr MOD sy'n gyfrifol am gyfrifo'r arian a ryddhawyd trwy'r cynllun hwn. Felly, mae'n angenrheidiol rhoi nifer o fesurau ar waith, gan gynnwys y gofynion adrodd a amlinellir yn yr amodau a'r telerau, i sicrhau ein bod yn gallu cyflawni'r ddyletswydd hon.

1. Bydd yr MOD yn adolygu gweinyddiaeth y cynllun yn rheolaidd ac rydym yn croesawu adborth ar yr arweiniad hwn a'r broses hon.

NODAU'R CYFAMOD CYMUNEDOL

* Annog cymunedau lleol i gefnogi Cymuned y Lluoedd Arfog yn eu hardaloedd hwy;
* Datblygu dealltwriaeth ac ymwybyddiaeth ymhlith y cyhoedd o faterion sy'n effeithio ar Gymuned y Lluoedd Arfog;
* Cydnabod a chofio'r aberthau a wynebir gan Gymuned y Lluoedd Arfog;
* Annog gweithgareddau sy'n helpu i integreiddio Cymuned y Lluoedd Arfog ym mywyd y gymuned leol;
* Annog Cymuned y Lluoedd Arfog i helpu a chefnogi'r gymuned ehangach trwy gymryd rhan mewn digwyddiadau a phrosiectau ar y cyd, neu fathau eraill o gyfranogiad.

GRANT Y CYFAMOD CYMUNEDOL - MEINI PRAWF AC ARWEINIAD

* Dylai ceisiadau fodloni o leiaf un o nodau'r Cyfamod Cymunedol;
* Ni ellir cyflwyno cynigion oni bai eu bod yn dod o ardaloedd sydd eisoes wedi sefydlu Cyfamod Cymunedol;
* Mae angen dangos y byddai'r cynnig yn rhoi mantais glir i Gymuned y Lluoedd Arfog a'r gymuned leol;
* Dylai ceisiadau fod ar gyfer prosiectau sy'n wirioneddol leol, wedi'u dylunio gan sefydliadau lleol (nid rhaglenni cenedlaethol) i ddiwallu anghenion lleol;
* Mae'n rhaid i geisiadau ddangos gwerth am arian;
* Ni ddylai ceisiadau ‘lenwi bwlch’ mewn gwasanaeth a ddarperir gan eraill, neu y dylid ei ddarparu gan eraill (e.e. adran arall o'r Llywodraeth, awdurdod lleol, gwasanaeth a ddarperir eisoes gan yr MOD);
* Rhaid i'r prosiectau a gyflwynir beidio â chreu elw, ychwanegu at gymorth grant cyfredol na chodi arian ar gyfer elusennau;
* Gall yr MOD ddarparu arian untro yn unig, felly lle mae cost barhaus, megis costau cynnal a chadw neu gyflogau staff, byddwn yn disgwyl i'r elfen o'r bartneriaeth nad yw'n rhan o'r Lluoedd Arfog wneud ymrwymiad priodol;
* Mae'r cais yn fwy tebygol o lwyddo os bydd yr elfen o'r bartneriaeth nad yw'n rhan o'r Lluoedd Arfog, (e.e. awdurdod lleol neu elusen) hefyd yn ymrwymo i ddarparu ar gyfer gwariant;
* Gwahoddir ceisiadau am symiau o £100 i £250,000 (er y gellir ystyried ceisiadau ar gyfer symiau mwy na hyn dan amgylchiadau eithriadol);

DYMA ENGHREIFFTIAU O BROSIECTAU (HEB FOD YN RHESTR GYFLAWN):

* Dod â dibynyddion y Lluoedd Arfog ynghyd â phobl eraill yn y gymuned leol trwy weithgareddau cymunedol lleol mewn ardaloedd gwledig, anghysbell;
* Gweithgareddau untro, megis gwersyll gweithgareddau gyda'r Lluoedd Arfog a phobl ifanc leol, y byddai'r cynllun yn talu am gostau teithio a chynhaliaeth yr aelodau o'r Lluoedd Arfog sy'n cymryd rhan;
* Arddangosfa mewn llyfrgell leol, neuadd dref etc sy'n esbonio'r hyn mae uned leol o'r Lluoedd Arfog wedi bod yn ei wneud yn ddiweddar (e.e. yn Affganistan);
* Prosiect “hanes llafar”, lle mae cangen leol o gymdeithas gatrodol, aelodau o'r Lluoedd Arfog sy'n byw/gweithio'n lleol neu grŵp penodol o aelodau o'r Lluoedd Arfog yn recordio eu profiadau neu'n eu trafod â phlant ysgol lleol;
* Gwella cyfleusterau cymunedol a ddefnyddir gan y gymuned leol a chymuned

y Lluoedd Arfog er mwyn galluogi gweithgareddau newydd a fydd yn arwain at fwy o integreiddio;

Y MATHAU O BROSIECTAU NA ALLWN EU HARIANNU:

Fel adran o'r Llywodraeth, mae rhai gweithgareddau na fyddai'n briodol i'r MOD eu hariannu. Gall hyn gynnwys y canlynol (gan gofio nad yw'n rhestr gynhwysfawr):

* Ychwanegu at grantiau a chymorth cyfredol pan fyddant yn dod o adran arall o'r Llywodraeth;
* Lle mae arian er budd i unigolyn yn unig;
* Prosiectau rheolaidd neu sy'n cael eu hailgynnal y mae angen ffynhonnell o arian diymrwymiad arnynt;
* Cofebion neu gofadeiladau;
* Ymchwil;
* Buddsoddiadau;
* Talu am gostau parhaus gweithgareddau cyfredol y bartneriaeth;
* Gweithgareddau codi arian;
* Costau staff ar ôl cyfnod 12 mis;
* Gwaddolion (i greu ffynhonnell incwm);
* Prosiectau neu weithgareddau y mae'n ddyletswydd gyfreithiol ar y wladwriaeth i'w darparu;
* Darparu triniaeth feddygol;
* Arian ôl-weithredol ar gyfer prosiectau sydd eisoes wedi'u cwblhau;
* Cymorthdaliadau cyflog;
* Treuliau annisgwyl;
* Fel rhan o'r broses craffu gwerth am arian, nid ydym yn debygol o ariannu ffïoedd rheoli neu broffesiynol;

ATODIAD A

DIAGRAM LLIF O'R BROSES YMGEISIO

Syniad am brosiect wedi'i greu gan unrhyw aelod o'r

gymuned a'i gyflwyno ar ffurflen gais yr MOD.

Cynnig yn cael ei ystyried gan Bartneriaeth y Cyfamod

Cymunedol.

Anfon y cynnig wedi'i gymeradwyo (wedi'i lofnodi gan yr awdurdod lleol ac

aelod o'r bartneriaeth sy'n cynrychioli'r Lluoedd Arfog) i

Dîm Cyfamod yr MOD.

Panel yn cwrdd (yn chwarterol) i ystyried cynigion a chytuno

ar ddyrannu arian.

Tîm y Cyfamod yn hysbysu'r ymgeiswyr am y canlyniad ac

yn anfon amodau a thelerau iddynt eu llofnodi.

Yr amodau a'r telerau wedi'u llofnodi'n cael eu dychwelyd i'r MOD

ynghyd ag anfoneb gan yr awdurdod lleol. Rhyddhau arian

i'r awdurdod lleol (fesul cam os yw'n swm mawr).

Prosiect yn cael ei werthuso gan Bartneriaeth y Cyfamod

Cymunedol ar ôl xx mis yn unol â'r amodau a'r

telerau

ATODIAD B

Amodau a Thelerau ar gyfer derbyn arian gan

Gynllun Grantiau'r Cyfamod Cymunedol

Cyfeirnod y Prosiect:

Arweinydd y Prosiect:

Awdurdod Lleol:

Swm y Cyllid Grant a Ddyfarnwyd:

1. Yr unigolion/partïon wedi'u henwebu ar gyfer y cais a nodwyd ar y ffurflen gais sy'n gyfrifol am reoli'r prosiect.
2. Cyfrifoldeb Partneriaeth y Cyfamod Cymunedol yw sicrhau gwerth am arian.
3. Cyfrifoldeb Partneriaeth y Cyfamod Cymunedol yw sicrhau bod y gweithgaredd arfaethedig yn darparu'r budd a nodwyd.
4. Mae'r partïon yn y cais yn ymrwymo i wario unrhyw gostau parhaus cysylltiedig a nodwyd yn yr achos busnes.
5. Rhaid i Bartneriaeth y Cyfamod Cymunedol gadw cyfrifon llawn o wariant at ddibenion archwilio. Mae hyn yn cynnwys cadw derbynebau ac anfonebau am chwe blynedd.
6. Os bydd y prosiect yn dechrau cael anawsterau ariannol sy'n effeithio ar y gallu i'w roi ar waith, rhaid hysbysu'r MOD ar unwaith.
7. Mae'r partïon yn y cais yn cytuno i gyflwyno adroddiad ar y prosiect i'r MOD fis ar ôl ei gwblhau fan bellaf (neu ei gwblhau fesul cam, gan ddibynnu ar y prosiect) i gadarnhau'r budd a gyflawnwyd a faint o'r arian a wariwyd. Croesewir adroddiadau ychwanegol pan fydd y buddion yn cronni dros amser.
8. Mae'n rhaid i'r partïon yn y cais roi gwybod i'r MOD os bydd unrhyw oedi wrth gyflawni'r amserlenni neu'r cerrig milltir a nodwyd yng nghynnig y prosiect, cyn gynted ag mae'r oedi'n cael ei nodi.
9. Os yw'r cynnig am arian ar gyfer prosiect i weithio gyda phlant, pobl ifanc neu oedolion diamddiffyn, cyfrifoldeb yr ymgeiswyr yw sicrhau bod y polisïau a'r gweithdrefnau diogelu priodol ar waith.
10. Gan ddibynnu ar y math o brosiect, gall fod angen yswiriant atebolrwydd cyhoeddus neu arweinwyr cymwys - cyfrifoldeb yr ymgeisydd yw sicrhau bod yswiriant digonol ar waith.
11. Os yw'r cyllid am brynu nwyddau, nid yw'r MOD yn derbyn unrhyw atebolrwydd am gamddefnydd na chynnal a chadw. Nid yw'n atebol am dreuliau (megis costau staff) oni nodir hyn yn benodol yn yr achos busnes.
12. Bydd yr MOD yn cadw data perthnasol er mwyn rhannu arfer gorau â darpar ymgeiswyr eraill am gyllid.
13. Nid yw'r MOD yn gyfrifol am sicrhau caniatâd cynllunio priodol nac unrhyw gostau cysylltiedig.
14. Nid yw'r MOD yn gyfrifol am gostau prosiectau nad ydynt yn cael eu cwblhau ar amser.
15. Rhaid dychwelyd yr holl gyllid nad yw'n cael ei wario.

16. Os yw'r cyllid ar gyfer adeilad, nid yw'r gost a'r dibrisiant yn perthyn ar fantolen yr MOD.

17. Mae'r MOD yn cadw'r hawl i ddweud wrth eraill am y prosiect er mwyn hyrwyddo'r cynllun.

18. Nid yw derbyn yr amodau a'r telerau hyn yn gosod unrhyw rwymedigaeth gontractol arall ar yr MOD.